Sewwieq ta' mutur iweġġa' gravi f'ħabta fin-Naxxar Sewwieq ta' mutur Taljan sofra ġrieħi gravi wara li kien involut f'inċident tat-traffiku fin-Naxxar. L-inċident seħħ għall-ħabta tal-10.00 a.m. fi Vjal il-Labour. Il-Pulizija marret immedjatament fuq il-post u mill-ewwel investigazzjonijiet irriżulta li kien hemm ħabta bejn mutur Kymco misjuq mit-Taljan ta' 58 sena li jgħix in-Naxxar, u karozza tat-tip Citroen Berlingo li kienet misjuqa minn raġel ta' 25 sena li jgħix Ħaż-Żabbar. Tim mediku ta l-ewwel għajnuna u ħa lis-sewwieq tal-mutur l-Isptar Mater Dei għall-kura fejn aktar tard kien iċċertifikat li sofra ġrieħi gravi.